Virallinen lehti nro C 323 , 21/10/1998 s. 0002



KIRJALLINEN KYSYMYS E-3260/97 komissiolle esittäjä(t): Clive Needle (PSE) (20. lokakuuta 1997) Aihe: Jääkaappi-pakastinten turvallisuus Samalla koneistolla toimivat jääkaappi-pakastin-yhdistelmät on suunniteltu siten, että ne toimivat ympäristössä, jonka lämpötila on yli 10°C. Ison-Britannian standardointilaitos ja kuluttajansuojajärjestö sekä Consumers in Europe Group ovat huolestuneita tästä ja ovat sitä mieltä, että kuluttajat eivät tiedä riittävästi tämän vaikutuksista ostaessaan kyseisen laitteen. Esimerkiksi talvella lämpötilan laskiessa usein alle 10°C jääkaappi-pakastin sammuu automaattisesti omistajan poissa ollessa ja kytkeytyy uudelleen päälle lämpötilan noustessa, jääkaappi-pakastimessa olevat elintarvikkeet voivat sulaa ja pakastua uudelleen ilman että omistaja on tietoinen siitä. Omistajan vakuutus ei myöskään korvaisi sitä, koska laitetta ei pidettäisi virheellisenä. Näin on käynyt eräässä tapauksessa Isossa-Britanniassa. Tietääkö komissio tästä ongelmasta? Mitkä ovat komissio mielestä elintarviketurvallisuuden vaikutukset? Mitä pyyntöjä komissio on tehnyt CENELEC:ille tämän kysymyksen huomioimiseksi? Komission jäsenen Martin Bangemannin komission puolesta antama täydentävä vastaus (9. maaliskuuta 1998) Lisäyksenä 25. marraskuuta 1997 antamaansa vastaukseen ((EYVL 117, 16.4.1998, s. 167. )) komissio voi ilmoittaa parlamentin jäsenelle, että jääkaappi-pakastinyhdistelmät kuuluvat tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä annetun direktiivin 73/23/ETY ((EYVL L 77, 26.3.1973. )) (matalajännitedirektiivin) soveltamisalaan. Matalajännitedirektiivi kattaa erittäin laajasti erilaiset sähkölaitteisiin liittyvät turvallisuusnäkökohdat, sillä sähköön liittyvien vaarojen lisäksi se kattaa myös mekaaniset, kemialliset, säteilyyn liittyvät ja muut vaarat. Direktiivin tarkoituksena on varmistaa, että yhteisön markkinoille saatetaan ainoastaan säädettyjen turvallisuusvaatimusten mukaisia laitteita. Nyt kyseessä olevassa tapauksessa matalajännitedirektiivi ei kuitenkaan kata niitä välillisiä vaaroja, jotka liittyvät jääkaappi-pakastinyhdistelmän käyttöominaisuuksien mahdollisiin vaikutuksiin varastoidun ruuan laatuun. Vaikka kyseessä olevaan tapaukseen ei voida erityisesti soveltaa mikään teknistä yhdenmukaistamista koskevaa yhteisön säädöstä, siihen voidaan kuitenkin soveltaa yleisestä tuoteturvallisuudesta annetussa direktiivissä 92/59/ETY ((EYVL L 228, 11.8.1992. )) säädettyä yleistä velvollisuutta, jonka mukaan markkinoille saa saattaa ainoastaan turvallisia tuotteita. Direktiivin 92/59/ETY mukaan kuluttajille tarkoitetun tuotteen turvallisuutta arvioidaan yhteisön tai kansallisten erityissääntöjen puuttuessa ottamalla huomioon vapaaehtoiset eurooppalaiset standardit, tai jos näitä ei ole, ottamalla huomioon joukko muita direktiivissä lueteltuja tekijöitä, joihin lukeutuu myös se turvallisuustaso, jota kuluttajat voivat kohtuudella edellyttää. Kyseessä oleva ongelma otetaan osittain huomioon vapaaehtoisissa eurooppalaisissa standardeissa (EN 28187 ja EN 27371, jotka perustuvat kansainvälisiin standardeihin ISO 7371 ja ISO 8187). Teollisuuden edustajien toimittamien tietojen mukaan näissä standardeissa edellytetään jääkaappien ja jääkaappi-pakastinyhdistelmien oikean toiminnan tarkastamista myös ympäröivän ilman vähimmäislämpötilassa eli 10°C asteessa. Tämä koskee laitteita, jotka on luokiteltu ilmastoluokkaan ¨laajennettu lauhkea¨, joka on tyypillinen luokka maille, jossa tällainen ympäristön lämpötila voidaan saavuttaa edes satunnaisesti. Lisäksi standardeissa edellytetään, että käyttöohjeissa on annettava tarkat tiedot niiden ympäristön lämpötilojen raja-arvoista, joissa laite on suunniteltu käytettäväksi, sekä ilmoitus siitä, että ympäröivän ilman lämpötilan kaltaiset tekijät voivat vaikuttaa laitteen sisäiseen lämpötilaan. Nämä standardit laati Euroopan standardointikomitea CEN ja tarkemmin sanottuna sen tekninen komitea TC 44. Komissio aikoo pyytää CENin TC 44 -komiteaa arvioimaan standardeja uudelleen vuonna 1998 niiden huolenilmaisujen perusteella, joita on esitetty tietyissä olosuhteissa tapahtuvan ruuan pilaantumisen aiheuttamista mahdollisista vaaroista.